फिरोजपुर बॉर्डर जलमग्न, पाकिस्तान में बांध टूटा; 14 जिलों पर बाढ़ का असर
Punjab Monsoon 2023 Update; Follow Punjab Monsoon Rainfall Impact, IMD Weather Forecast Latest News, Reports On Dainik Bhaskar (दैनिक भास्कर) पंजाब के कोटकपूरा में बारिश के कारण घर गिर गया। जिसमें दबने से पति-पत्नी और बच्चे की मौत हो गई है। वहीं लुधियाना में बुड्‌ढा दरिया का बांध टूट गया है।
पंजाब में बने बाढ़ के हालातों के बीच 11 लोगों की मौत हो चुकी है। जिनमें से फरीदकोट में 3, रोपड़, फतेहगढ़ साहिब व मोहाली में 2-2 और होशियारपुर व नवांशहर में 1-1 की मौत हो चुकी है। इसके साथ ही 5 लोग लापता भी हैं, जिन्हें खोजने के प्रयास जारी हैं। इस दौरान 12 लोगों के घायल होने की भी सूचना है, जिनका इलाज अस्पताल में चल रहा है। पंजाब सरकार की तरफ से दी गई जानकारी के अनुसार बाढ़ का असर 14 जिले में पहुंच चुका है। इस दौरान संगरूर में 1 हजार एकड़ फसल बर्बाद हो चुकी है।
वहीं, पंजाब सरकार के आवेदन पर भाखड़ा बांध का पानी अभी अगले तीन दिन तक नहीं छोड़ा जाएगा। पंजाब कैबिनेट मिनिस्टर हरजोत बैंस ने जानकारी सांझा करते हुए बताया कि भाखड़ा प्रबंधन से इसे लेकर बातचीत की है और अगले तीन दिनों तक भाखड़ा बांध अतिरिक्त पानी को नहीं छोड़ेगा।
पाकिस्तान में सरहद के पास में बना एक बांध टूट जाने के बाद फिरोजपुर बॉर्डर में पानी भर गया है। फिरोजपुर सरहद के पास बने गांवों में पानी घुस गया है। जिस कारण सैकड़ों एकड़ में लगाई गई फसल भी तबाह हो गई है।
वहीं, पंजाब के कोटकपूरा में बारिश के कारण घर गिर गया। जिसमें दबने से पति-पत्नी और बच्चे की मौत हो गई है। पौंग डैम के फ्लड गेट आज खोल दिए गए हैं। भाखड़ा ब्यास प्रबंधन की तरफ से दी गई जानकारी के अनुसार कुल 20 हजार क्यूसेक पानी छोड़ा जाना है, जो रात तक गुरदासपुर, अमृतसर और तरनतारन तक पहुंच सकता है।
जिसके चलते ब्यास में पानी का जलस्तर बढ़ सकता है। स्थानीय जिला प्रशासन ने निचले इलाकों में लोगों को अलर्ट रहने के लिए कहा है। वहीं इन इलाकों में पहले से ही सुरक्षा इंतजाम और आसपास के स्कूलों में रिलीफ कैंप भी बना दिए गए हैं।
किसानों ने हरिके से राजस्थान को जाने वाली नहर में पानी ना छोड़ने पर सवाल खड़े किए हैं। इसके साथ ही एक बार फिर पानी के बंटवारे पर सवाल खड़ा किया है।
वहीं लुधियाना में बुड्‌ढा दरिया का बांध टूट गया है। इससे पानी आसपास के इलाकों में घुस गया है। ताजपुर रोड पर कई डेयरियां पानी में डूब गई हैं। वहीं गांव भूखड़ी कला में एक और गंदे नाले पर बना पुल टूट गया। यह पुल पिछली सरकार के समय 2 साल पहले ही बना था। अभी तक नाले पर बने तीन पुल टूट चुके हैं।
गुरदासपुर में बाढ़, सेना ने संभाला मोर्चा
​​​​​​​गुरदासपुर के हल्का डेरा बाबा नानक की रावी नदी में बाढ़ आने से भारत-पाक सीमा पर स्थित आखिरी गांव घनिएके बेट देश के बाकी हिस्सों से पूरी तरह कट गया है। सेना के जवानों की तरफ से यहां रेस्क्यू किया। करीब 450 लोगों को गांव से सुरक्षित निकाला गया, जिनमें छोटे-छोटे बच्चे भी शामिल हैं।
संगरूर के टोहाना से मुनक के बीच घग्गर 2 जगहों पर टूट गई है। जिससे बाद दोपहर तक फतेहाबाद के गांवों में पहुंचने का डर है।
मंत्री जिंपा ने ली बैठक
कैबिनेट मिनिस्टर ब्रह्म शंकर जिंपा ने बुधवार सुबह फील्ड अधिकारियों के साथ बैठक की है। उन्होंने इस दौरान बाढ़ प्रभावित जिलों की जानकारी हासिल की। इसके साथ ही इन क्षेत्रों में लोगों तक साफ पानी उपलब्ध करवाने के निर्देश दिए गए हैं।
वहीं आज और कल यानि गुरुवार को ब्यास व सतलुज नदियों के जलस्तर में बढ़ोतरी हो सकती है। दरअसल, भाखड़ा बांध प्रबंधन ने अगले दो दिन पौंग डैम व भाखड़ा बांध से तकरीबन 55 क्यूसेक पानी छोड़ने का फैसला किया है।
चिंता की बात यह है कि मौसम विभाग ने आज पश्चिमी मालवा में सामान्य बारिश और गुरुवार को पूरे पंजाब में बारिश का अलर्ट भी जारी किया है। अगर समान्य से बारिश अधिक हुई तो पश्चिमी मालवा में दिक्कत आ सकती है। जारी चेतावनी के अनुसार पौंग डैम से आज सुबह 10 बजे 20 हजार क्यूसेक और भाखड़ा बांध से गुरुवार को सुबह 10 बजे 35 हजार क्यूसेक पानी छोड़ा जाना है।
ब्यास में शहनेहर बैराज डैम से छोड़ा जा रहा पानी
पौंग डैम से शाहनेहर बैराज डैम में पानी छोड़ा गया है। इसकी अधिकतम जल वहन क्षमता 11500 क्यूसेक है, लेकिन यहां 8500 क्यूसेक पानी अतिरिक्त छोड़ा जाएगा। जिसके बाद शाहनेहर बैराज डैम से ब्यास नदी में पानी छोड़ा जा रहा है।
हालांकि, यहां अभी घबराने की जरूरत नहीं है। ब्यास में अभी भी 80 हजार क्यूसेक पानी को स्टोर करने की क्षमता है। लेकिन इसके बावजूद संबंधित जगहों पर सावधानी बरतने के लिए कहा गया है।
किसानों ने पानी के बंटवारे का मुद्दा उठाया
किसानों ने इस दौरान हरिके से राजस्थान की तरफ जा रही नहर के सूखे होने पर सवाल खड़े किए हैं। किसानों ने कहा कि आज जब पंजाब ढूब रहा है तो राजस्थान को जाने वाली नहर के गेट नहीं खोले गए। जिसके चलते पंजाब बाढ़ की चपेट में है। कल जब पंजाब में पानी चाहिए होगा और यहां की नहरें सूखी होंगी तो राजस्थान को पानी दे दिया जाएगा।
अगर पंजाब बाढ़ सहता है तो सूखे में पानी का पहला हक पंजाब का होना चाहिए। वहीं, पंजाब में पैदा हुए हालातों में इस समय राजस्थान को जाने वाली नहर के गेट खोल देने चाहिए, ताकि सतलुज के आसपास के लोगों को राहत मिल सके।
भारी बारिश के कारण रेल यातायात प्रभावित
उत्तर रेलवे पर सरहिंद-नांगल डेम, चंडीगढ-सानेहवाल, सहारनपुर-अम्बाला,अम्बाला-दिल्ली एवं मखु-गिदरपिंडी रेल सेक्शन के मध्य पानी भराव हो जाने के कारण रेल यातायात प्रभावित रहेगा।
रद्द रेल सेवाएं-
1. गाडी संख्या 04574, लुधियाना-भिवानी दिनांक 12.07.2023 को रद्द रहेगी।
2. गाडी संख्या 04571, भिवानी-धुरी दिनांक 12.07.2023 को रद्द रहेगी।
3. गाडी संख्या 04572, धुरी-सिरसा दिनांक 13.07.2023 को रद्द रहेगी।
4. गाडी संख्या 04573, सिरसा-लुधियाना दिनांक 13.07.2023 को रद्द रहेगी।
5. गाडी संख्या 14887, ऋषिकेश-बाडमेर दिनांक 12.07.2023 को रद्द रहेगी।
6. गाडी संख्या 19412, दौलतपुर चौक-साबरमती दिनांक 12.07.2023 को रद्द रहेगी।
7. गाडी संख्या 04351, दिल्ली-हिसार दिनांक 12.07.2023 को रद्द रहेगी।
8. गाडी संख्या 04368, हिसार-रेवाड़ी दिनांक 12.07.2023 को रद्द रहेगी।
9. गाडी संख्या 04367, रेवाडी-हिसार दिनांक 12.07.2023 को रद्द रहेगी।
10. गाडी संख्या 04352, हिसार-दिल्ली दिनांक 13.07.2023 को रद्द रहेगी।
सतलुज के जलस्तर के बढ़ने का खतरा टला
भाखड़ा ब्यास प्रबंधन ने डैम टरबाइनों के माध्यम से 35 हजार क्यूसेक पानी छोड़ने के फैंसले पर विराम लगा दिया है। पहले गुरुवार को डैम से पानी छोड़ने का फैसला लिया गया था। भाखड़ा से वर्तमान में 19 हजार क्यूसेक पानी छोड़ा जा रहा है। स्थिति को ध्यान में रखते हुए पहले प्रबंधन ने 16 हजार क्यूसेक पानी अतिरिक्त छोड़ने का फैसला किया था। लेकिन अब यह फैसला तीन दिनों के लिए टाला गया है।
13 जुलाई को बढ़ सकती है दिक्कत
पंजाब में दो कारणों से 13 जुलाई को दिक्कतें बढ़ सकती हैं। एक तरफ भाखड़ा बांध से पानी छोड़े जाने के कारण सतलुज में पानी का स्तर बढ़ेगा, वहीं गुरुवार को पूरे पंजाब में बारिश के आसार बन रहे हैं। ऐसे में रेस्क्यू के काम में तो दिक्कत आएगी, वहीं बरसात से और नुकसान होने का भी अनुमान है।
पंजाब के 13 जिलों में बाढ़ की मार
पंजाब में बाढ़ से तबाही का मंजर अभी जारी है। सरकारी आंकड़ों के मुताबिक राज्य में अभी तक 8 लोगों की मौत हो चुकी है। इनमें मोहाली, रोपड़, फतेहगढ़ साहिब में 2-2 और नवांशहर व होशियारपुर में 1-1 मौत हुई है। 3 लोग लापता हैं। जबकि करीब 10 हजार लोगों को सुरक्षित जगहों पर पहुंचाया गया है।
बाढ़ का असर पंजाब के 13 जिलों में हो रहा है। जिसमें 479 गांव बुरी तरह से प्रभावित हुए हैं। ये गांव दरिया के किनारे और बॉर्डर जिलों में है। राहत और बचाव के लिए आर्मी और NDRF की मदद ली जा रही है।